El vigent VI Conveni col·lectiu general del sector de la construcció, aprovat el 2017, manté les novetats que, en l'àmbit de la prevenció de riscos laborals, va introduir el IV Conveni, vigent entre el 2007 i el 2011, i també les ampliacions fetes pel V Conveni del 2012.
Així, el IV Conveni col·lectiu general del sector de la construcció, d'àmbit estatal, va suposar un gran avenç pel que fa a l'impuls de la prevenció de riscos laborals, necessari a un sector que té uns índexs elevats de sinistralitat laboral.
Poc abans de la signatura del IV Conveni es van aprovar normes rellevants relacionades amb el sector, com ara la Llei 32/2006, de 18 d'octubre, reguladora de la subcontractació en el sector de la construcció, de manera que el Conveni va adaptar el seu contingut a algunes de les disposicions d'aquesta Llei en matèria de seguretat i salut laboral.
El IV Conveni general del sector de la construcció va suposar una aposta clara per la millora de la formació en prevenció de riscos laborals dels treballadors i treballadores del sector.
Aquesta formació ha de preveure els riscos generals del sector i ha de ser adequada al lloc de treball o a la funció que porta a terme cada persona en una obra i s'ha d'adaptar a les característiques dels treballadors.
Cal tenir present que la forta presència de treballadors immigrants a la construcció pot fer necessari adaptar la formació i la informació en matèria de prevenció de riscos laborals per assegurar que totes les persones que intervenen a l'obra coneixen els riscos als quals estan exposats i saben com prevenir-los.
Un dels aspectes més destacables, en l'àmbit de la seguretat i salut laboral, tant dels anteriors dos convenis com de l'actual VI Conveni, és l'establiment de diferents cicles formatius específics pel sector de la construcció, que consten de dos tipus d'accions en matèria de prevenció de riscos.
Aquesta formació és obligatòria per als treballadors de les empreses incloses dins l'àmbit d'aplicació del Conveni general del sector de la construcció i que desenvolupen la seva activitat a les obres de construcció.
D'una banda, el Conveni estableix un primer cicle, o formació inicial, sobre els riscos del sector, que conté els principis bàsics i conceptes generals sobre la matèria, té una durada mínima de 8 hores i s'ha d'impartir de manera presencial.
Aquesta formació no eximeix l'empresari de la seva obligació d'informar els treballadors dels riscos específics en el centre i en lloc de treball.
De l'altra, s'estableix un segon cicle, per transmetre coneixements i normes específiques en relació amb el lloc de treball o l'ofici que fa cada treballador.
En aquest segon cicle figuren, entre d'altres, els continguts formatius corresponents a:
Les diferents accions formatives de segon cicle per ofici consten d'un tronc comú d'un mínim de 14 hores més 6 hores de formació específica de l'ofici, i s'entén que inclouen la formació inicial.
Aquesta formació també s'ha d'impartir en la seva totalitat de manera presencial.
Un tret particular del sector de la construcció és que, sobretot en les petites empreses, que són l'aclaparadora majoria del sector, els treballadors tenen una gran polivalència i desenvolupen funcions molt diverses al llarg de tot el procés constructiu.
En aquest sentit, el VI Conveni preveu que els treballadors multifuncionals o polivalents, que realitzen tasques corresponents a diversos oficis i que ja hagin cursat un dels continguts formatius de segon cicle per ofici (20 h), puguin ampliar la seva formació preventiva corresponent a altres oficis amb cursos específics de 6 hores de durada.
D'altra banda, el Conveni regula el contingut formatiu d'un curs de nivell bàsic de prevenció en la construcció, que té una durada mínima de 60 hores, de les quals 20 com a mínim han de ser presencials.
La formació en prevenció que regula el Conveni és complementària i no substitutòria de la que regula l'article 19 de la Llei 31/1995, de 8 de novembre, de prevenció de riscos laborals, aplicable a tots els sectors econòmics i que precisa que el treballador ha de rebre una formació en prevenció de riscos laborals centrada específicament en el lloc de treball o la funció de cada treballador, que s'adapti tant a l'evolució dels riscos com a l'aparició d'altres de nous.
Si cal, s'ha de repetir aquesta formació periòdicament.
Ara bé, en el cas de la construcció, es podria considerar suficient la formació establerta al VI Conveni sempre que el treballador realitzi treballs corresponents a l'especialitat de la qual ha rebut la formació de lloc de treball o ofici, i sempre tenint en compte que pot ser necessària una informació o formació complementària o específica en diferents supòsits, com és el cas de:
La necessitat i els continguts d'aquesta informació o formació complementàries no es poden determinar de manera genèrica, sinó que s'han de fer segons les característiques específiques de cada treballador i de cada lloc de treball, així com en funció de les tasques recollides en la corresponent avaluació de riscos.
La Fundació Laboral de la Construcció (FLC), que és un òrgan participat per les organitzacions empresarials i sindicals del sector, és la responsable de desenvolupar els programes formatius que s'imparteixen a tot el territori i d'establir els principis i directrius de la formació en prevenció de riscos laborals que regula el Conveni.
La formació dels treballadors que regula el VI Conveni del sector de la construcció l'ha de proporcionar la Fundació Laboral de la Construcció o bé una entitat o empresa que hagi obtingut homologació d'activitats formatives en matèria de prevenció de riscos laborals de la mateixa FLC, d'acord amb els requisits que estableix el corresponent procediment recollit a l'annex XIV del mateix VI Conveni.
Una altra de les novetats que va incorporar el IV Conveni general del sector de la construcció i que continua al VI Conveni és la creació de l'anomenada targeta professional de la construcció.
La targeta professional de la construcció és el document expedit per l'FLC als treballadors que constitueix una manera d'acreditar la formació específica que s'ha rebut en matèria de prevenció de riscos laborals.
També recull altres dades del treballador, com l'experiència en el sector (períodes d'ocupació en les diferents empreses en què hagi treballat), la categoria professional i la formació rebuda.
Actualment hi ha diferents tipus de TPC per als treballadors que realitzen tasques en obres de construcció:
-La TPC general: per a treballadors d'empreses dins l'àmbit d'aplicació del VI Conveni general del sector de la construcció, per a treballadors autònoms que realitzin activitats dins l'àmbit d'aplicació de l'esmentat Conveni o per treballadors cedits per empreses de treball temporal a empreses a les quals els és aplicable el Conveni.
- La TPC del sector del metall: per a treballadors d'empreses que formen part de l'àmbit d'aplicació de l'Acord estatal del sector del metall o per a treballadors autònoms que realitzin activitats incloses a l'article 44.1 de l'esmentat Acord i treballin en obres de construcció.
- La TPC del vidre i retolació: per a treballadors d'empreses dins l'àmbit d'aplicació del Conveni col·lectiu per a indústries extractives, indústries del vidre, indústries ceràmiques i per les del comerç exclusivista dels mateixos materials.
- La TPC del sector de la fusta i el moble: per a treballadors d'empreses que es troben dins l'àmbit d'aplicació de l'Acord sobre el reglament de la targeta professional de la construcció per al sector de la fusta i el moble.
Per obtenir la targeta, els treballadors han d'haver realitzat almenys alguna de les activitats formatives en matèria de prevenció de riscos laborals establertes en el seu conveni o acord corresponent, o acreditar la formació realitzada en aquesta matèria perquè sigui validada.
Les entitats encarregades d'implantar, desenvolupar i difondre les diferents modalitats de TPC són:
- Fundació Laboral de la Construcció:
- Fundació del Metall per a la Formació, Qualificació i l'Ocupació:
- Fundació Laboral de la Fusta i del Moble:
Per a més informació sobre la TPC, els tràmits per sol·licitar-la i on es pot cursar la formació homologada en prevenció de riscos laborals regulada en els convenis o acords esmentats, podeu consultar els webs següents:
Els punts de tramitació de les diferents TPC a Catalunya són els següents: